Gru-botsing eis vyf in Jhb | Maroela Media
Die een voertuigwrak wat in die middel van die pad aangetref is (Foto: Verskaf)
Vyf mense is dood en een ernstig beseer in 'n kop-aan-kop-botsing tussen 'n bakkie en ligte voertuig in Gauteng. Die ongeluk het Vrydag omstreeks 06:30 op die R512 in Renosterspruit, digby die Lanseria-lughawe in Johannesburg-Wes, plaasgevind.
Paramedici van ER24 en Netcare911 is Vrydag straks ná 07:00 na die toneel ontbied.
Russel Meiring, woordvoerder van ER24, sê met paramedici se aankoms op die toneel het hulle die twee voertuigwrakke in die middel van die pad aangetref. Albei voertuie is tydens die ongeluk erg beskadig.
"Die vyf passasiers van die ligte voertuig het noodlottige beserings opgedoen. Hulle is op die toneel dood verklaar," het Meiring gesê. Daar was glo kinders in die ligte voertuig.
Shawn Herbst, woordvoerder van Netcare911, sê die bestuurder van die bakkie is binne sy voertuig aangetref. Hy het ernstige beserings opgedoen.
"Paramedici het hom op die toneel behandel. Hy is daarna na 'n nabygeleë hospitaal geneem vir verdere mediese behandeling," sê Herbst.
Meiring sê polisie was op die toneel om ondersoek in te stel. Die oorsaak van die ongeluk word nog ondersoek.
In die nuus ongelukke
Dubbel soliede sper-strepe? Kan net bespiegel wat die oorsaak was…
Ons woon in die Laeveld en reis so eenkeer in drie maande Roodepoort toe. Dit wil voorkom of party voertuig bestuurders in Gauteng aan regterbaan sindroom ly. Ingesluit is klein motors, wrakke, duur motors, swaar voertuie. Die tipe bestuurders voel klaarblyklik dat hulle oor die reg beskik om in die regterbaan te bly al ry hy ver onder die spoedgrens. Dan kom hulle van tyd tot tyd in Laeveld kuier en behou die regterbaan van die N4 tot hy by sy bestemming aankom. Dit is hierdie soort houding van bestuurders wat verkeer ophou en dan veroorsaak dat ander bestuurders kanse… Lees meer »
Hoe vinnig moet jy ry om so 'n wrak te maak en dan nog dubbele sper strepe????
Daar is ook so baie voertuie wat "load shedding" vir hulle ligte gebruik! Daardie tyd van die oggend is dit baie moeilik om partykeer te sien. Innige simpatie aan die gesinne en families, Ongelukkig is dit die baie keer onskuldiges wat die seerste kry.